หุ้นกู้ขย่มตลาดกรุงศรีพร้อมสู้ยอมจ่าย4.7%
ตลาดหุ้นกู้คึกคักธนาคารกรุงศรีอยุธยา ออกหุ้นกู้ด้อยสิทธิ 10 ปี จ่ายดอกเบี้ยสูง 4.7% ขาย 29 ต.ค.นี้
17 ต.ค. 2555

ตลาดหุ้นกู้คึกคักธนาคารกรุงศรีอยุธยา ออกหุ้นกู้ด้อยสิทธิ 10 ปี จ่ายดอกเบี้ยสูง 4.7% ขาย 29 ต.ค.นี้ 
นายมาร์ค อาร์โนลด์ ประธานเจ้าหน้าที่บริหารและกรรมการผู้จัดการใหญ่ ธนาคารกรุงศรีอยุธยา กล่าวว่า ปัจจุบันอัตราดอกเบี้ยเงินฝากอยู่ในระดับต่ำ ธนาคารจึงได้ออกหุ้นกู้ด้อยสิทธิอายุ 10 ปีในอัตราดอกเบี้ย 4.7% จำหน่ายให้แก่นักลงทุนสถาบัน และนักลงทุนทั่วไปตั้งแต่วันที่ 29 ต.ค.-6 พ.ย.นี้ ที่สาขาธนาคารทั่วประเทศ กำหนดซื้อขั้นต่ำ 1 แสนบาท จ่ายดอกเบี้ยทุก 3 เดือน โดยธนาคารมีสิทธิไถ่ถอนก่อนครบกำหนดเมื่อครบปีที่ 5 
“การเสนอขายหุ้นกู้ด้อยสิทธิครั้งนี้เป็นการจัดหาเงินทุนระยะยาวเพื่อรองรับการเติบโตและขยายตัวทางธุรกิจแก่ลูกค้าทุกกลุ่ม และเพื่อเสริมความแข็งแกร่งของเงินกองทุนชั้นที่ 2” นายมาร์ค กล่าว
ทั้งนี้ หากขายล็อตแรก 1.2 หมื่นล้านบาทหมด ธนาคารจะนำหุ้นกู้สำรองอีก 8,000 ล้านบาท มาเสนอขายหากมีความต้องการจากผู้ลงทุนสูง 
นายมาร์ค กล่าวว่า ขนาดสินทรัพย์รวมของธนาคารได้เพิ่มขึ้นเป็น 1 ล้านล้านบาท สินเชื่อที่มีคุณภาพขยายตัวเพิ่มขึ้นที่ 6.3% และคุณภาพของฐานสินเชื่อปรับตัวดีขึ้น ขณะที่สินเชื่อด้อยคุณภาพได้ลดลงอย่างมีนัยสำคัญถึง 18.1% ส่งผลให้สัดส่วนสินเชื่อด้อยคุณภาพต่อสินเชื่อรวมของธนาคารลดลงมาอยู่ที่ 2.9% 
ก่อนหน้านี้ธนาคารกรุงไทยได้ออกหุ้นกู้ด้อยสิทธิจำนวน 2.5 หมื่นล้านบาท อายุ 10 ปี โดยจ่ายดอกเบี้ย 4.6% กำหนดซื้อขั้นต่ำ 1 แสนบาท เปิดจองสำหรับผู้ลงทุนทั่วไปและผู้ลงทุนสถาบันในวันที่ 30 ต.ค.-1 พ.ย. นี้
&amp;&lt;2288;
&amp;&lt;2288;
&amp;&lt;2288;
&amp;&lt;2288;